Punih osam sati proveo je prikliješten u automobilu 23-godišnji vozač koji je u utorak sletio s ceste u Otoku u Međimurskoj županiji.

- Svi se nadamo da ozljede nisu jako teške - rekla nam je Jasenka Balent, majka 23-godišnjeg Darija Balenta iz međimurskog sela Oporovca, koji je u utorak oko 22.30 sati s automobilom sletio s ceste i punih osam sati, prikliješten i ozlijeđen, čekao da ga netko pronađe i izvuče.

Dario je oko 22 sata krenuo u posjet djevojci koja radi u kafiću u Hrženici. Kako se do 23 sata nije pojavio, obitelj je digla uzbunu i zajedno s Darijovim prijateljima obišli su dionicu ceste kojim je prolazio. Mrak i nepristupačni teren otežavali su potragu.

Foto: Dario Balent Facebook

Pronađen je tek iduće jutro u 6.30 sati nakon što je netko od tragača primijetio da na jednom dijelu ceste nedostaje stupić. U šumi pokraj ceste, skrivena u grmlju i visokom korovu, pronađena je Darijeva bijela Škoda Fabia. Prema policijskom izvješću, zbog neprilagođene brzine u lijevom zavoju izgubio je nadzor nad vozilom i sletio s lokalne ceste u šumu niz zemljanu kosinu.

Mladić koji je zbog teških ozljeda kralježnice prebačen na liječenje u Zagreb bit će prijavljen zbog prekršaja iz Zakona o sigurnosti prometa na cestama, kažu u PU međimurskoj.

- Zabrinuti smo jer je Dario rekao da ne osjeća noge i da zato nije mogao izaći iz automobila, iako si je uspio otvoriti vrata. Čuo je da ga tražimo, dozivao je, ali nitko ga prije jutra nije čuo. Optimističan je, kao i mi, i vjerujemo da će sve dobro završiti - kaže majka Jasenka.